Predsjednik HDZ-a Tomislav Karamarko poručio je u četvrtak kako je, obzirom na mjere koje će biti poduzimane i reformske zahvate, svima u interesu da se u novu Vladu izaberu najkvalitetniji ljudi

'Ministri su 'vrh sante'. HDZ i Most će se zajedno dogovarati o tome i zajedno s Oreškovićem usklađivati interese. Ti prijedlozi moraju biti potkrepljeni dobrim životopisima i radnim biografijama. To moraju biti ljudi koji su nešto u životu napravili', poručio je.

Karamarko je proglasio 'dosadnim' inzistiranje na tome tko će biti ministar unutarnjih poslova. 'Hajdemo prestati više o MUP-u. To je već malo i dosadno. Nitko ne pita tko će biti ministar financija, gospodarstva, poduzetništva, energetike. Dogovorit ćemo se za MUP u koji treba doći kvalitetan čovjek koji će ga staviti u funkciju', rekao je na upit jesu li točne informacije da će Most za ministra unutarnjih poslova predložiti Vladimira Fabera.

Teorijama zavjere ocijenio je i spekulacije kako je Most 'zapasala' jedna struktura unutar obavještajnog miljea koja preko njih pokušava doći do utjecaja u MUP-u. 'Nisam to čuo i ne bih to komentirao', kazao je.